钦定古今图书集成/明伦汇编/官常典/第799卷 > 刘璋
## 钦定古今图书集成/明伦汇编/官常典/第799卷 > 刘璋

按《明外史》本传：“璋字廷信，延平人。天顺初进士。除户
部主事，进郎中。会计精核，吏不能欺。成化中，擢山东
右参政。岁凶疫大起，同官五人染疫死者三矣。璋不
为阻，遍走州邑赈饥疗疾。民既得苏，璋名亦盛著。迁
浙江右布政使，寻转左，岁亦不登，军饷缺，几为变，璋
先移他银给之，而后以闻。抉剔吏弊，庶政为清。二十”
年以右副都御史总督漕运，兼巡抚淮、扬诸府。河南
大饥，宪宗纳主事张伦言，诏输漕米二十七万石赈
之。璋念江、淮舟素不入河、汴，乃募巨艘与习河势者
运以往。时年，淮、扬亦饥，奏停田租，蠲杂派，仿富弼、范
仲淹《救荒》法行之，多所全活。御史谢文等劾督漕总
兵官陈锐，因及璋。乃调抚郧阳。又改四川。严核有司
赎罪谷，积至百馀万。后比岁告凶，赖以赈贷犹不足。
更请借粟湖广，民乃得济。刁农、鹅儿诸番负险绝饷
道，督诸将讨平之，增秩一级。弘治初，召为工部右侍
郎。已，改户部，进左侍郎，擢南京礼部尚书。七年，工部
尚书贾俊罢，召璋代之。时有诏访求善造铜鼓及能
击者。璋等言：“铜鼓出蛮方，非宫掖所宜用。今四方告
灾，正撤乐减膳之时，岂宜为此非法之器，骇人心而
累圣德。”又言：“比四方水旱相仍，河决地震，不宜辄兴
大工，动大众，征敛财贿。乞停止不急，以俟岁丰。”帝皆
纳之。初，永乐间，因征沙漠获羊万馀，令近京州县分
牧，岁纳羊毛价银九百馀两，谓之长生羊毛。及是以
府尹黄杰言，有诏除免，而中官复请征之，璋执奏乃
已。璋廉静持大体，继俊为工部，制节谨度，名与之亚。
而给事中胡易等劾不职大臣误及璋。璋愤，连疏乞
休，乃加太子少保，乘传归。敝屋萧然，衣食仅给。阅十
六年卒。